Suomalaismaalivahti Karri Rämö siirtyy odotetusti NHL-joukkue Calgary Flamesiin. Rämön vahvisti Uudelle Suomelle hetki sitten Flamesin kanssa tekemänsä sopimuksen.

Rämön, 27, sopimus on kaksivuotinen. Viimeiset neljä kautta KHL:n Avangard Omskissa pelannut Rämö sanoo, että tavoitteena on tällä kertaa sementoida paikka NHL-seuran ykkösvahtina.

Aiempi NHL-yritys Tampa Bayssa jäi suomalaisen pettymykseksi piipahdukseksi.

–Sillä mielellä mennään, että peliaikaa tulee ja olen ykkösmaalivahti, Rämö sanoo Uudelle Suomelle.

–Nyt on sen aika, että sinne on mentävä jäädäkseen.

Rämön mukaan lupauksia roolista ei seurajohdolta ole. Calgary odottaa vielä tietoa suomalaiskonkari Miikka Kiprusoffin uran päättymisestä tai jatkosta.

–Mitään ei ole luvattu, kaikki on itsestä kiinni, Rämö muotoilee.

Calgary kuitenkin halusi Rämön jo viime vuonna. Sopimus jäi silloin syntymättä NHL:n työsulun vuoksi.

–Tarkoitus oli olla Venäjällä vuosi. Menikin neljä vuotta, että tuli oikea hetki lähteä, Rämö sanoo.

Hän viihtyi Venäjällä, mutta on luonnollisesti erittäin tyytyväinen uran uuteen käänteeseen ja sopimukseen.

–Hyvä sopimus, myös verrattuna KHL:ään, Rämö sanoo sopimuksestaan.

Hän uskoo, että NHL on KHL:ään verrattuna tasoltaan ”vielä astetta kovempaa”. Calgaryn tavoitteeksi Rämö nimeää pudotuspeleihin pääsemisen, sillä viime vuosina seura on jäänyt runkosarjaan.

Rämö uskoo, että joukkueessa on vielä ennen kauden alkua paljon vaihtuvuutta. Hän toivoo, että suomalaiskollegan, 36-vuotiaan Miikka Kiprusoffin, ura jatkuisi vielä. Konkarilta voisi oppia, vaikka ”Kipperin” jatkossa olisi haittapuolikin.

–Toivoisin, että Kipperi jatkaisi vielä, vaikka se muuttaisi maalivahtiasetelman täysin, Rämö sanoo.

–Olisi hienoa päästä pelaamaan hänen kanssaan vuosi tai parikin.

Tällä hetkellä Suomessa lomaileva Rämö lähtee Kanadaan elokuussa. Sitten alkaa asunnon etsiminen – toivottavasti pysyvästi.